title: Директива 2010/89/ЕС на Комисията от 6 ноември 2010 година за изменение на Директива 91/414/ЕИО на Съвета с оглед на включването на квинмерак като активно вещество и за изменение на Решение 2008/934/ЕО Текст от значение за ЕИП

text:
               7.12.2010

               BG

               Официален вестник на Европейския съюз

               L 320/3

         ДИРЕКТИВА 2010/89/ЕС НА КОМИСИЯТА
   от 6 ноември 2010 година
   за изменение на Директива 91/414/ЕИО на Съвета с оглед на включването на квинмерак като активно вещество и за изменение на Решение 2008/934/ЕО
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
   като има предвид, че:

               (1)

               Регламенти (ЕО) № 451/2000 (2) и (ЕО) № 1490/2002 (3) на Комисията определят подробните правила за изпълнението на третия етап от работната програма, посочена в член 8, параграф 2 от Директива 91/414/ЕИО, и предоставят списък с активни вещества, които трябва да бъдат оценени с оглед на евентуалното им включване в приложение I към Директива 91/414/ЕИО. Този списък включва квинмерак.

               (2)

               Заявителят оттегли подкрепата си за включването на това активно вещество в приложение I към Директива 91/414/ЕИО в рамките на определения в член 11д от Регламент (ЕО) № 1490/2002 срок от два месеца след получаване на проекта на доклада за оценка. Вследствие на това бе прието Решение 2008/934/ЕО на Комисията от 5 декември 2008 година относно невключването на някои активни вещества в приложение I към Директива 91/414/ЕИО на Съвета и отнемането на разрешенията за продукти за растителна защита, съдържащи тези вещества (4), във връзка с невключването на квинмерак.

               (3)

               В съответствие с член 6, параграф 2 от Директива 91/414/ЕИО първоначалният заявител (наричан по-долу „заявителят“) е подал ново заявление, с което изисква прилагането на ускорената процедура, предвидена в членове 14—19 от Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (5).

               (4)

               Заявлението бе подадено до Обединеното кралство, което бе определено за докладваща държава-членка по силата на Регламент (ЕО) № 451/2000. Срокът за ускорената процедура бе спазен. Спецификацията на активното вещество и подкрепените видове употреба са идентични с онези, които са били предмет на Решение 2008/934/ЕО. Посоченото заявление отговаря също така на останалите съществени и процедурни изисквания на член 15 от Регламент (ЕО) № 33/2008.

               (5)

               Обединеното кралство оцени допълнителните данни, предоставени от заявителя, и изготви допълнителен доклад. На 18 юни 2009 г. Обединеното кралство предостави този доклад на Европейския орган за безопасност на храните (наричан по-долу „Органът“) и на Комисията. Органът сведе допълнителния доклад до знанието на другите държави-членки и на заявителя за предоставяне на коментари и препрати получените коментари на Комисията. В съответствие с член 20, параграф 1 от Регламент (ЕО) № 33/2008 и по искане на Комисията на 26 февруари 2010 г. Органът представи заключението си по отношение на квинмерак на Комисията (6). Проектът за доклад за оценка, допълнителният доклад и заключението на Органа бяха предмет на преглед от страна на държавите-членки и на Комисията в рамките на Постоянния комитет по хранителната верига и здравето на животните и бяха окончателно формулирани на 28 октомври 2010 г. под формата на доклад на Комисията за преглед за квинмерак.

               (6)

               От направените различни проучвания става ясно, че от продуктите за растителна защита, които съдържат квинмерак, може да се очаква като цяло да отговарят на изискванията, определени в член 5, параграф 1, букви а) и б) от Директива 91/414/ЕИО, по-специално по отношение на видовете употреба, които са били разгледани и представени подробно в доклада за преглед, изготвен от Комисията. Следователно е целесъобразно квинмеракът да се включи в приложение I, за да се гарантира, че във всички държави-членки разрешенията за продукти за растителна защита, съдържащи това активно вещество, могат да се издават в съответствие с разпоредбите на тази директива.

               (7)

               Без да се засяга това заключение, е уместно да бъде получена допълнителна информация по някои конкретни въпроси. В член 6, параграф 1 от Директива 91/414/ЕИО се предвижда, че включването на дадено вещество в приложение I може да подлежи на определени условия. Поради това е уместно, за да се потвърдят резултатите от оценката на риска, от заявителя да се изиска да представи основана на най-новите научни познания допълнителна информация по отношение на вероятността от отваряне на хинолиновия пръстен в резултат на метаболизма на растенията, остатъчните вещества в ротационните култури и риска в дългосрочен план за земните червеи от метаболит BH 518-5.

               (8)

               Следва да се предвиди разумен срок преди включването на дадено активно вещество в приложение I, за да се позволи на държавите-членки и на другите заинтересовани страни да се подготвят за новите изисквания, които ще последват от това включване.

               (9)

               Без да се засягат задълженията, определени с Директива 91/414/ЕИО като следствие от включването на активно вещество в приложение I, на държавите-членки следва да се предостави период от шест месеца след включването, за да преразгледат съществуващите разрешения за продукти за растителна защита, съдържащи квинмерак, за да се гарантира, че изискванията, определени в Директива 91/414/ЕИО, и по-специално в член 13 и съответните условия, посочени в приложение I, са изпълнени. Държавите-членки следва да променят, заменят или отнемат, ако е целесъобразно, действащите разрешения в съответствие с разпоредбите на Директива 91/414/ЕИО. Чрез дерогация от горепосочения срок следва да бъде предоставен по-дълъг срок за представянето и оценката на пълната документация в приложение III на всеки продукт за растителна защита за всяка предвидена употреба в съответствие с единните принципи, определени в Директива 91/414/ЕИО.

               (10)

               Натрупаният опит от предишни включвания в приложение I към Директива 91/414/ЕИО на активни вещества, оценявани в рамките на Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (7), показа, че е възможно да възникнат трудности при тълкуването на задълженията на притежателите на съществуващи разрешения във връзка с достъпа до данни. Следователно, за да се избегнат допълнителни затруднения, е необходимо да се уточнят задълженията на държавите-членки, особено задължението да се проверява дали притежателят на разрешение може да докаже достъп до досие, което удовлетворява изискванията на приложение II към посочената директива. Това уточнение обаче не налага нови задължения на държавите-членки или на притежателите на разрешения в сравнение с приетите досега директиви за изменение на приложение I.

               (11)

               Поради това е целесъобразно Директива 91/414/ЕИО да бъде съответно изменена.

               (12)

               Решение 2008/934/ЕО на Комисията от 5 декември 2008 година относно невключването на някои активни вещества в приложение I към Директива 91/414/ЕИО на Съвета и отнемането на разрешенията за продукти за растителна защита, съдържащи тези вещества предвижда невключването на квинмерак и отнемането на разрешенията за продукти за растителна защита, които съдържат това вещество до 31 декември 2011 г. Необходимо е редът, засягащ квинмерак в приложението към гореспоменатото решение, да бъде заличен.

               (13)

               На горното основание Решение 2008/934/ЕО следва да бъде съответно изменено.

               (14)

               Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 91/414/ЕИО се изменя, както е посочено в приложението към настоящата директива.
   Член 2
   Редът, засягащ квинмерак в приложението към Решение 2008/934/ЕО, се заличава.
   Член 3
   Държавите-членки приемат и публикуват законовите, подзаконовите и административните разпоредби, необходими, за да се съобразят с настоящата директива, най-късно до 31 октомври 2011 г. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
   Те прилагат тези разпоредби от 1 ноември 2011 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите- членки.
   Член 4
   1.   Държавите-членки, в съответствие с Директива 91/414/ЕИО, когато е необходимо, изменят или отнемат съществуващите разрешения за продукти за растителна защита, съдържащи квинмерак като активно вещество, до 1 ноември 2011 г.
   Към тази дата те по-специално следва да потвърдят, че условията в приложение I към споменатата директива, свързани с квинмерак, са изпълнени, с изключение на определените в част Б от записа относно това активно вещество, както и че притежателят на разрешението разполага или има достъп до досие, което отговаря на изискванията на приложение II към спомената директива, съгласно условията на член 13 от тази директива.
   2.   Чрез дерогация от разпоредбите на параграф 1 за всеки разрешен продукт за растителна защита, съдържащ квинмерак като единствено активно вещество или като едно от няколко активни вещества, всички от които са били вписани в приложение I към Директива 91/414/ЕИО най-късно до 30 април 2011 г., държавите-членки правят повторна оценка на продукта в съответствие с единните принципи, предвидени в приложение VI към Директива 91/414/ЕИО, въз основа на документация, която отговаря на изискванията на приложение III към посочената директива, и като вземат предвид част Б от записа в приложение I към посочената директива относно квинмерак. Въз основа на тази оценка те определят дали продуктът отговаря на условията, посочени в член 4, параграф 1, букви б), в), г) и д) от Директива 91/414/ЕИО.
   В резултат на това определяне държавите-членки:

               а)

               в случай на продукт, който съдържа квинмерак като единствено активно вещество, когато е необходимо, изменят или отнемат разрешението най-късно до 30 април 2015 г.; или

               б)

               в случай на продукт, съдържащ квинмерак като едно от няколко активни вещества, когато е необходимо, изменят или отнемат разрешението не по-късно от 30 април 2015 г. или до датата, определена за такова изменение или отнемане в съответната директива или директиви, с които съответното вещество или вещества са добавени към приложение I на Директива 91/414/ЕИО, в зависимост от това коя от двете дати е по-късна.

         Член 5
   Настоящата директива влиза в сила на 1 май 2011 г.
   Член 6
   Адресати на настоящата директива са държавите-членки.

      Съставено в Брюксел на 6 ноември 2010 година.

            За Комисията

            Председател

         José Manuel BARROSO

      (1)  ОВ L 230, 19.8.1991 г., стр. 1.

      (2)  ОВ L 55, 29.2.2000 г., стр. 25.

      (3)  ОВ L 224, 21.8.2002 г., стр. 23.

      (4)  ОВ L 333, 11.12.2008 г., стр. 11.

      (5)  ОВ L 15, 18.1.2008 г., стр. 5.

      (6)  Европейски орган за безопасност на храните; Заключение относно партньорската проверка на оценката на риска от пестициди за активното вещество квинмерак. EFSA Journal 2010 г.; 8(3):1523. [стр. 68]. doi:10.2903/j.efsa.2010.1523. Публикувано онлайн на: www.efsa.europa.eu

      (7)  ОВ L 366, 15.12.1992 г., стр. 10.

      ПРИЛОЖЕНИЕ
      Следното вписване се добавя в края на таблицата в приложение I към Директива 91/414/ЕИО.

                     №

                     Популярно наименование, идентификационни номера

                     Наименование по IUPAC

                     Степен на чистота (1)

                     Влизане в сила

                     Изтичане срока на включването

                     Специални разпоредби

                     „316

                     Квинмерак
                     CAS №: 90717-03-6

                     CIPAC №: 563

                        7-хлоро-3-метилхинолин-8-карбоксилова киселина

                     ≥ 980 g/kg

                     1 май 2011 г.

                     30 април 2021 г.

                     ЧАСТ A
                     Може да бъде разрешена единствено употребата като хербицид.
                     ЧАСТ Б
                     За прилагането на единните принципи на приложение VI се вземат предвид заключенията в доклада за преглед на квинмерак, и по-специално допълнения I и II към него, така както е окончателно формулиран от Постоянния комитет по хранителната верига и здравето на животните на 28 октомври 2010 г.
                     При тази цялостна оценка държавите-членки трябва да обърнат специално внимание на:

                                 —

                                 опазването на подпочвените води, когато активното вещество се прилага в области, уязвими по отношение на почвите и/или климатичните условия;

                                 —

                                 експозицията на потребителите чрез храната на остатъци от квинмерак (и неговите метаболити) в редуващи се ротационни култури;

                                 —

                                 риска за водните организми и риска в дългосрочен план за земните червеи.

                           Когато е целесъобразно, условията за употреба включват мерки за намаляване на риска.
                     Съответните държави-членки изискват да се подаде информация относно следното:

                                 —

                                 вероятността метаболизмът на растенията да доведе до отваряне на хинолиновия пръстен;

                                 —

                                 остатъците в ротационните култури и риска в дългосрочен план за земните червеи, породен от метаболита BH 518-5.

                           Държавите-членки се уверяват, че заявителят е подал на Комисията тази потвърждаваща информация и данни до 30 април 2013 г.“

         (1)  Допълнителна информация за идентичността и спецификацията на активното вещество е предоставена в доклада за преразглеждане.


title: Директива 2010/25/ЕС на Комисията от 18 март 2010 година за изменение на Директива 91/414/ЕИО на Съвета за включване на пеноксулам, прокиназид и спиродиклофен като активни вещества (Текст от значение за ЕИП)

text:
               19.3.2010

               BG

               Официален вестник на Европейския съюз

               L 69/11

         ДИРЕКТИВА 2010/25/ЕС НА КОМИСИЯТА
   от 18 март 2010 година
   за изменение на Директива 91/414/ЕИО на Съвета за включване на пеноксулам, прокиназид и спиродиклофен като активни вещества
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
   като има предвид, че:

               (1)

               В съответствие с член 6, параграф 2 от Директива 91/414/ЕИО на 29 ноември 2002 г. Италия получи заявление от Dow AgroScience за включването на активното вещество пеноксулам в приложение I към Директива 91/414/ЕИО. С Решение 2004/131/ЕО на Комисията (2) бе потвърдено, че документацията е „пълна“, в смисъл че може да се счита, че принципно отговаря на предвидените в приложения II и III към Директива 91/414/ЕИО изисквания за данните и информацията.

               (2)

               В съответствие с член 6, параграф 2 от Директива 91/414/ЕИО на 9 януари 2004 г. Обединеното кралство получи заявление от DuPont Ltd за включването на активното вещество прокиназид в приложение I към Директива 91/414/ЕИО. С Решение 2004/686/ЕО на Комисията (3) бе потвърдено, че документацията е „пълна“, в смисъл че може да се счита, че принципно отговаря на предвидените в приложения II и III към Директива 91/414/ЕИО изисквания за данните и информацията.

               (3)

               В съответствие с член 6, параграф 2 от Директива 91/414/ЕИО на 23 август 2001 г. Нидерландия получи заявление от Bayer CropScience за включването на активното вещество спиродиклофен в приложение I към Директива 91/414/ЕИО. С Решение 2002/593/ЕО на Комисията (4) бе потвърдено, че документацията е „пълна“, в смисъл че може да се счита, че принципно отговаря на предвидените в приложения II и III към Директива 91/414/ЕИО изисквания за данните и информацията.

               (4)

               В съответствие с разпоредбите на член 6, параграфи 2 и 4 от Директива 91/414/ЕИО бе оценено въздействието на посочените активни вещества върху здравето на човека и върху околната среда по отношение на видовете употреба, предложени от заявителите. Определените за докладчици държави-членки представиха на Комисията проект на доклада за оценка на следните дати: 10 февруари 2005 г. (за пеноксулам), 14 март 2006 г. (за прокиназид) и 21 април 2004 г. (за спиродиклофен).

               (5)

               Докладите за оценка бяха предмет на партньорска проверка от страна на държавите-членки и ЕОБХ в рамките на нейната работна група за оценка и бяха представени на Комисията под формата на научен доклад на ЕОБХ съответно на 31 август 2009 г. за пеноксулам (5), на 13 октомври 2009 г. за прокиназид (6) и на 27 юли 2009 г. за спиродиклофен (7). Тези доклади и проектодокладите за оценка бяха разгледани от държавите-членки и Комисията в рамките на Постоянния комитет по хранителната верига и здравето на животните и бяха завършени на 22 януари 2010 г. под формата на доклади за преглед на Комисията за пеноксулам, прокиназид и спиродиклофен.

               (6)

               Различните извършени изследвания показаха, че може да се очаква продуктите за растителна защита, съдържащи посочените активни вещества, като цяло да удовлетворят изискванията, предвидени в член 5, параграф 1, букви а) и б) и в член 5, параграф 3 от Директива 91/414/ЕИО, по-специално по отношение на видовете употреба, изследвани и представени подробно в доклада за преглед на Комисията. Следователно е уместно пеноксулам, прокиназид и спиродиклофен да бъдат включени в приложение I към посочената директива, за да се гарантира, че разрешенията за продукти за растителна защита, които съдържат посочените активни вещества, могат да бъдат издавани във всички държави-членки в съответствие с разпоредбите на посочената директива.

               (7)

               Без да се засяга това заключение, е уместно да бъде получена допълнителна информация по някои конкретни въпроси. Съгласно член 6, параграф 1 от Директива 91/414/ЕИО за включването на вещество в приложение I може да бъдат определени условия. По отношение на пеноксулам е уместно да се изиска от нотифициращото лице да предостави допълнителна информация относно риска за висшите водни растения извън терена.

               (8)

               Без да се засягат задълженията, определени с Директива 91/414/ЕИО, вследствие на включването на активно вещество в приложение I на държавите-членки следва да се предостави период от шест месеца след включването, през който да разгледат действащите временни разрешения за продукти за растителна защита, съдържащи пеноксулам, прокиназид и спиродиклофен, за да се гарантира, че са изпълнени изискванията, установени с Директива 91/414/ЕИО, и по-специално в член 13 от нея, и съответните условия, посочени в приложение I. Държавите-членки следва да преобразуват действащите временни разрешения в окончателни, да ги изменят или да ги отнемат в съответствие с разпоредбите на Директива 91/414/ЕИО. Чрез дерогация от горепосочения срок следва да се предвиди по-дълъг срок за представянето и оценката на пълната документация по приложение III за всеки предвиден вид употреба на всеки продукт за растителна защита в съответствие с единните принципи, установени в Директива 91/414/ЕИО.

               (9)

               Поради това е целесъобразно Директива 91/414/ЕИО да бъде съответно изменена.

               (10)

               Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 91/414/ЕИО се изменя, както е посочено в приложението към настоящата директива.
   Член 2
   1.   Държавите-членки приемат и публикуват не по-късно от 31 януари 2011 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
   Те прилагат тези разпоредби, считано от 1 февруари 2011 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текста на основните разпоредби на националните законодателни актове, които приемат в областта, обхваната от настоящата директива.
   Член 3
   1.   В съответствие с разпоредбите на Директива 91/414/ЕИО, когато е необходимо, държавите-членки изменят или отнемат действащите разрешения за продукти за растителна защита, съдържащи пеноксулам, прокиназид и спиродиклофен като активно вещество, до 31 януари 2011 г. До тази дата те по-специално проверяват дали са изпълнени условията в приложение I към посочената директива, отнасящи се до пеноксулам, прокиназид и спиродиклофен, с изключение на определените в част Б от вписването за активното вещество, както и дали лицето, на което е издадено разрешението, разполага с документация или има достъп до документация, която отговаря на изискванията на приложение II към посочената директива, в съответствие с условията на член 13, параграф 2 от нея.
   2.   Чрез дерогация от разпоредбите на параграф 1 за всеки разрешен продукт за растителна защита, съдържащ пеноксулам, прокиназид или спиродиклофен като единствено активно вещество или като едно от няколко активни вещества, всички от които са вписани в приложение I към Директива 91/414/ЕИО най-късно до 31 юли 2010 г., държавите-членки правят повторна оценка на продукта в съответствие с единните принципи, предвидени в приложение VI към Директива 91/414/ЕИО, въз основа на документация, която отговаря на изискванията на приложение III към посочената директива, и като вземат предвид част Б от вписването в приложение I към посочената директива относно пеноксулам, прокиназид или спиродиклофен. Въз основа на тази оценка те определят дали продуктът отговаря на условията, посочени в член 4, параграф 1, букви б), в), г) и д) от Директива 91/414/ЕИО.
   След като определят това, държавите-членки:

               а)

               за продукт, съдържащ пеноксулам, прокиназид или спиродиклофен като единствено активно вещество — когато е необходимо, изменят или отнемат разрешението не по-късно от 31 януари 2012 г.; или

               б)

               за продукт, съдържащ пеноксулам, прокиназид или спиродиклофен като едно от няколко активни вещества — когато е необходимо, изменят или отнемат разрешението до 31 януари 2012 г. или до датата, определена за това изменение или отнемане в съответната(ите) директива(и), с която(ито) съответното(ите) вещество(а) е(са) добавено(и) към приложение I към Директива 91/414/ЕИО, в зависимост от това коя от двете дати е по-късна.

         Член 4
   Настоящата директива влиза в сила на 1 август 2010 г.
   Член 5
   Адресати на настоящата директива са държавите-членки.

      Съставено в Брюксел на 18 март 2010 година.

            За Комисията

            Председател

         José Manuel BARROSO

      (1)  ОВ L 230, 19.8.1991 г., стр. 1.

      (2)  ОВ L 37, 10.2.2004 г., стр. 34.

      (3)  ОВ L 313, 12.10.2004 г., стр. 21.

      (4)  ОВ L 192, 11.7.2002 г., стр. 60.

      (5)  Научен доклад на ЕОБХ (2009 г.) 343, 1-90, Заключение относно партньорската проверка на оценката на риска от пестициди за активното вещество пеноксулам (завършен на 31 август 2009 г.).

      (6)  Научен доклад на ЕОБХ (2009 г.) 7(10):1350, 1-135, Заключение относно партньорската проверка на оценката на риска от пестициди за активното вещество прокиназид (завършен на 13 октомври 2009 г.).

      (7)  Научен доклад на ЕОБХ (2009 г.) 339, 1-86, Заключение относно партньорската проверка на оценката на риска от пестициди за активното вещество спиродиклофен (завършен на 27 юли 2009 г.).

      ПРИЛОЖЕНИЕ
      В приложение I към Директива 91/414/ЕИО в края на таблицата се добавят следните редове:

                     №

                     Популярно наименование, идентификационни номера

                     Наименование по IUPAC

                     Чистота (1)

                     Влизане в сила

                     Изтичане срока на включването

                     Специални разпоредби

                     „306

                     Пеноксулам
                     CAS № 219714-96-2
                     CIPAC № 758

                        3-(2,2-дифлуороетокси)-N-(5,8-диметокси[1,2,4]триазоло[1,5-c]пиримидин-2-ил)-α,α,α-трифлуоротолуен-2-сулфонамид

                     > 980 g/kg
                     Примесът
                     Bis-CHYMP
                     2-хлоро-4-[2-(2-хлоро-5-метокси-4-пиримидинил)хидразино]-5-метоксипиримидин в техническия материал не трябва да надвишава 0,1 g/kg

                     1 август 2010 г.

                     31 юли 2020 г.

                     ЧАСТ А
                     Може да бъде разрешена единствено употребата като хербицид.
                     ЧАСТ Б
                     За целите на прилагането на единните принципи, предвидени в приложение VI, се вземат предвид заключенията от доклада за прегледа за пеноксулам, и по-специално допълнения I и II към него, така както е завършен от Постоянния комитет по хранителната верига и здравето на животните на 22 януари 2010 г.
                     При тази цялостна оценка държавите-членки трябва да обърнат особено внимание на:

                                 —

                                 защитата на водните организми,

                                 —

                                 експозицията на потребителите чрез храната на остатъци от метаболита BSCTA в редуващи се ротационни култури,

                                 —

                                 опазването на подпочвените води, когато активното вещество се прилага в области, уязвими по отношение на почвите и/или климатичните условия.

                           Когато е уместно, условията на разрешението включват мерки, целящи смекчаване на рисковете.
                     Съответните държави-членки гарантират, че нотифициращото лице ще изпрати на Комисията допълнителна информация за отстраняване на риска за висшите водни растения извън терена. Те гарантират, че нотифициращото лице ще предостави информацията на Комисията до 31 юли 2012 г.
                     В съответствие с член 13, параграф 5 държавата-членка докладчик информира Комисията относно спецификацията на техническия материал, произвеждан за търговски цели.

                     307

                     Прокиназид
                     CAS № 189278-12-4
                     CIPAC № 764

                        6-йодо-2-пропокси-3-пропилкиназолин-4(3H)-он

                     ≥ 950 g/kg

                     1 август 2010 г.

                     31 юли 2020 г.

                     ЧАСТ А
                     Може да бъде разрешена единствено употребата като фунгицид.
                     ЧАСТ Б
                     За целите на прилагането на единните принципи, предвидени в приложение VI, се вземат предвид заключенията от доклада за прегледа за прокиназид, и по-специално допълнения I и II към него, така както е завършен от Постоянния комитет по хранителната верига и здравето на животните на 22 януари 2010 г.
                     При тази цялостна оценка държавите-членки трябва да обърнат особено внимание:

                                 —

                                 при употреба за лози — на риска в дългосрочен план за птици, които се хранят със земни червеи,

                                 —

                                 на риска за водните организми,

                                 —

                                 на експозицията на потребителите чрез храната на остатъци от прокиназид в продукти от животински произход и в редуващи се ротационни култури,

                                 —

                                 на безопасността за оператора.

                           Когато е уместно, условията на разрешението включват мерки, целящи смекчаване на рисковете.
                     В съответствие с член 13, параграф 5, държавата-членка докладчик информира Комисията относно спецификацията на техническия материал, произвеждан за търговски цели.

                     308

                     Спиродиклофен
                     CAS № 148477-71-8
                     CIPAC № 737

                        3-(2,4-дихлорофенил)-2-оксо-1-оксаспиро[4.5]дец-3-ен-4-ил 2,2-диметилбутират

                     ≥ 965 g/kg
                     Следните примеси не трябва да надвишават определени количества в техническия материал:
                     3-(2,4-дихлорофенил)-4-хидрокси-1-оксаспиро[4.5]дец-3-ен-2-он (BAJ-2740 енол): ≤ 6 g/kg
                     N,N-диметилацетамид: ≤ 4 g/kg

                     1 август 2010 г.

                     31 юли 2020 г.

                     ЧАСТ А
                     Може да бъде разрешена единствено употребата като акарицид или инсектицид.
                     ЧАСТ Б
                     За целите на прилагането на единните принципи, предвидени в приложение VI, се вземат предвид заключенията от доклада за прегледа за спиродиклофен, и по-специално допълнения I и II към него, така както е завършен от Постоянния комитет по хранителната верига и здравето на животните на 22 януари 2010 г.
                     При тази цялостна оценка държавите-членки трябва да обърнат особено внимание на:

                                 —

                                 риска в дългосрочен план за водните организми,

                                 —

                                 безопасността за оператора,

                                 —

                                 риска за пчелните люпила.

                           Когато е уместно, условията на разрешението включват мерки, целящи смекчаване на рисковете.“

         (1)  Допълнителни данни за идентичността и спецификациите на активните вещества са предоставени в докладите за преглед.


title: Директива на Съвета от 7 март 1985 година относно стандартите за качество на въздуха по отношение на азотните диоксиди

text:
Важна правна забележка

|

31985L0203

Официален вестник n° L 087 , 27/03/1985 стр. 0001 - 0007 специално испанско издание: глава 15 том 5 стр. 0133  специално португалско издание глава 15 том 5 стр. 0133  специално финландско издание: глава 15 том 6 стр. 0213  специално шведско издание: глава 15 том 6 стр. 0213  специално чешко издание глава 15 том 01 стр. 239  - 246 специално испанско издание глава 15 том 01 стр. 239  - 246 специално унгарско издание глава 15 том 01 стр. 239  - 246 специално литвийско издание глава 15 том 01 стр. 239  - 246 LV.ES глава 15 том 01 стр. 239  - 246 MT.ES глава 15 том 01 стр. 239  - 246 PL.ES глава 15 том 01 стр. 239  - 246 SK.ES глава 15 том 01 стр. 239  - 246 специално словенско издание глава 15 том 01 стр. 239  - 246

		19850307Директива на Съветаот 7 март 1985 годинаотносно стандартите за качество на въздуха по отношение на азотните диоксиди(85/203/ЕИО)СЪВЕТЪТ НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност, и по-специално членове 100 и 235 от него,като взе предвид предложението на Комисията [1],като взе предвид становището на Европейския парламент [2],като взе предвид становището на Икономическия и социален комитет [3],като има предвид, че програмите за действие на Европейските общности в областта на околната среда от 1973 г. [4], 1977 г. [5] и 1982 г. [6] предвиждат да се даде приоритет на мерките срещу азотния диоксид поради неговата вредност и като взе предвид сегашното състояние на познанията относно неговото влияние върху човешкото здраве и върху околната среда;като има предвид, че наличната техническа и научна информация е недостатъчна, за да позволи на Съвета да приеме специфични стандарти за околната среда като цяло и като има предвид, че приемането на пределно допустими стойности за опазването на човешкото здраве ще допринесе и за опазването на околната среда;като има предвид, че всяко несъответствие между разпоредбите, които вече са приложими или са в процес на разработване в различните държави-членки, по отношение на съдържанието на азотен диоксид във въздуха, би могло да доведе до неравни условия за конкуренция и би могло следователно да окаже пряко влияние върху функционирането на общия пазар; като има предвид следователно, че сближаването на законодателството, предвидено в член 100 от Договора, трябва да бъде извършено в тази област;като има предвид, че една от основните задачи на Общността е да насърчава на цялата територия на Общността едно хармонично развитие на икономическите дейности и продължителна и балансирана експанзия, което е немислимо без борба със замърсяването и вредните въздействия или без подобряване качеството на живот и опазването на околната среда; като има предвид, че тъй като Договорът не предвижда необходимите правомощия, трябва да се прибегне до член 235 от Договора;като има предвид, че с цел да се защити по-специално здравето на човека и околната среда е необходимо да се определи пределно допустима стойност за азотния диоксид, която не трябва да се превишава на територията на държавите-членки през определени периоди от време и като има предвид, че тази стойност трябва да се основава на резултатите от работата, извършена за Световната здравна организация, по-специално по отношение на съотношението доза/ефект, установено за този замърсител;като има предвид, че независимо от взетите мерки може да се окаже невъзможно съобразяването с пределно допустимата стойност в определени зони; като има предвид, че на държавите-членки може да бъде разрешена временна дерогация, при условие че те изпратят на Комисията планове за постепенното подобряване на качеството на въздуха в тези зони;като има предвид, че от Съвета се очаква да утвърди в скоро време още един правен акт, позволяващ на държавите-членки да наложат значително по-ниски пределно допустими стойности по отношение на изгорелите газове, изпускани от моторните превозни средства;като има предвид, че мерките, взети съгласно настоящата директива, трябва да бъдат възможни от икономическа гледна точка и съвместими с балансираното развитие;като има предвид, че азотният диоксид е също така и прекурсор при образуването на фотохимически оксиданти, които могат да бъдат вредни за човека и околната среда, и като има предвид, че превантивно действие може да допринесе за намаляване на тяхното образуване;като има предвид, че е необходимо да се създадат измервателни станции, които да следят за спазването на пределно допустимата стойност на азотния диоксид, и като има предвид, че е желателно тези станции да измерват също така и азотния оксид, който е междинната стъпка към образуването на азотен диоксид;като има предвид, че поради наличието на различни методи за анализ в държавите-членки е необходимо да се разреши при определени условия използването на методи на анализ, различни от референтния метод, предвиден в директивата;като има предвид, че освен пределно допустимата стойност е необходимо да се предвидят ориентировъчни стойности с цел подобряване защитата на човешкото здраве и допринасяне за дългосрочното опазване на околната среда;като има предвид, че последващи промени в референтния метод на анализ, посочен в настоящата директива, могат да се окажат желателни в светлината на техническия и научен прогрес в тази област; като има предвид, че за да се улесни изпълнението на необходимата за целта работа, трябва да се разработи процедура за установяване на тясно сътрудничество между държавите-членки и Комисията в рамките на Комитет за привеждане в съответствие с достиженията на научно-техническия прогрес,ПРИЕ НАСТОЯЩАТА ДИРЕКТИВА:Член 11. Целта на настоящата директива е:- да определи пределно допустима стойност (приложение I) за азотния диоксид в атмосферата, по-конкретно да помогне за защитата на хората от въздействията на азотния диоксид в околната среда;- да предвиди ориентировъчни стойности (приложение II) за азотния диоксид в атмосферата с цел да се подобри защитата на човешкото здраве и да се допринесе за дългосрочното опазване на околната среда.2. Настоящата директива не се прилага по отношение на излагането на опасност по време на работа, нито вътре в помещенията.Член 2За целите на настоящата директива:- "пределно допустима стойност" означава концентрацията на азотен диоксид, както е дефинирано в таблицата от приложение I, която не трябва да бъде превишавана на цялата територия на държавите-членки през определени периоди от време и съгласно условията, посочени в следващите членове;- "ориентировъчни стойности" означава концентрациите на азотен диоксид, както е дефинирано в приложение II, отнасящи се за определени периоди от време и предназначени, по-специално, да служат като референтни точки за установяването на специфични схеми в рамките на зоните, определени от държавите-членки.Член 31. Държавите-членки предприемат необходимите мерки, за да осигурят, че от 1 юли 1987 г. концентрациите на азотен диоксид в атмосферата, измерени съгласно приложение III, не са по-големи от пределно допустимата стойност, посочена в приложение I.2. Когато при конкретни обстоятелства обаче има вероятност концентрациите на азотен диоксид в атмосферата в определени зони въпреки предприетите мерки да превишават пределно допустимата стойност, фигурираща в приложение I, след 1 юли 1987 г., съответната държава-членка уведомява Комисията за това преди 1 юли 1987 г.Тя изпраща на Комисията планове за постепенното подобряване на качеството на въздуха в тези зони колкото се може по-скоро. Тези планове, разработени въз основа на релевантна информация за характера, произхода и развитието на това замърсяване, описват по-специално мерките, които са предприети или предстои да бъдат предприети и процедурите, които са въведени или предстои да бъдат въведени от съответната държава-членка. Тези мерки и процедури трябва да имат за цел намаляване на концентрациите на азотен диоксид в атмосферата в рамките на тези зони до стойности, които не превишават пределно допустимата стойност, посочена в приложение I, колкото е възможно по-бързо и най-късно до 1 януари 1994 г.Член 41. В зоните, в които съответната държава-членка счита за необходимо да ограничи или да предотврати предвидимо увеличаване на замърсяването с азотен диоксид вследствие по-специално на градското или промишлено развитие, тя може да фиксира стойности, по-ниски от пределно допустимата стойност, фигурираща в приложение I.2. В зоните, които съответната държава-членка счита, че трябва да бъдат обект на специална защита на околната среда, тя може да фиксира стойности, които са общо взето по-ниски от ориентировъчните стойности, фигуриращи в приложение II.Член 5Държавите-членки могат по всяко време да фиксират стойности, по-стриктни от тези, предвидени в настоящата директива.Член 6Държавите-членки създават измервателни станции, предназначени да предоставят необходимите данни за прилагането на настоящата директива съгласно спецификациите от приложение III, по-специално в зоните, където пределно допустимата стойност се превишава или има вероятност да бъде превишена и в зоните, посочени в член 4.Такива станции могат също така да измерват и концентрациите на азотен оксид.Член 71. От 1 юли 1987 г. държавите-членки информират Комисията, най-късно шест месеца след края (31 декември) на годишния референтен период, за случаите, при които пределно допустимата стойност, фигурираща в приложение I, е била превишена, както и за регистрираните концентрации.2. Държавите-членки също така уведомяват Комисията, най-късно една година след края на годишния референтен период, относно причините за такива превишавания, както и относно мерките, които са предприели за борба с тях.3. Освен това държавите-членки информират Комисията по нейно искане относно:- концентрациите, които са измерили;- пределно допустимите стойности, сроковете и графиците, които са фиксирали;- евентуалните подходящи мерки, които са предприели,отнасящи се до зоните, посочени в член 4, параграфи 1 и 2.Тази информация трябва също така да бъде публично достояние.Член 8Комисията периодично публикува синтезиран доклад относно прилагането на настоящата директива.Член 9Прилагането на мерките, предприети съгласно настоящата директива, не трябва да води до съществено влошаване на качеството на въздуха в зоните извън градските райони, където нивото на замърсяването с азотен диоксид по времето на прилагане на настоящата директива е ниско в сравнение с пределно допустимата стойност, фигурираща в приложение I.Член 10При прилагането на настоящата директива държавите-членки трябва да използват:- било референтния метод за анализ, посочен в приложение IV;- или всеки друг метод за анализ, за който е било доказано на Комисията, че е еквивалентен с референтния метод.Член 111. Когато дадена държава-членка възнамерява да фиксира в регион, намиращ се близо до границата с една или повече други държавите-членки, стойности за концентрации на азотен диоксид в атмосферата в съответствие с член 4, параграфи 1 и 2, тя провежда предварителни консултации със заинтересованите държави-членки. Комисията се уведомява и може да присъства на такива консултации.2. Когато пределно допустимата стойност, фигурираща в приложение I или стойностите, посочени в член 4, параграфи 1 и 2 — при условие че последните стойности са били предмет на консултации съгласно параграф 1 — са или могат да бъдат превишени в резултат от значително замърсяване, което е възникнало или може да възникне в друга държава-членка, заинтересованите държави-членки провеждат консултации с цел да оправят положението. Комисията се уведомява и може да присъства на такива консултации.Член 12Измененията, необходими за привеждане в съответствие на спецификациите, фигуриращи в приложение IV, с техническия прогрес, се приемат в съответствие с процедурата по член 14. Тези изменения не могат да променят, пряко или косвено, пределно допустимата стойност, фигурираща в приложение I.Член 131. За целите на член 12 се създава комитет за привеждане в съответствие на настоящата директива с достиженията на научно-техническия прогрес, наричан по-долу "Комитетът", съставен от представители на държавите-членки и председателстван от представител на Комисията.2. Комитетът приема свой процедурен правилник.Член 141. Когато трябва да се следва процедурата, постановена в настоящия член, въпросът се отнася до комитета от неговия председател, било по негова собствена инициатива, или по искане на представителя на дадена държава-членка.2. Представителят на Комисията внася проект за мерките, които комитетът трябва да предприеме. Комитетът излиза със становище по проекта в срок, определен от председателя, в зависимост от неотложността на въпроса. Решенията се вземат с мнозинство от 45 гласа, като гласовете на държавите-членки се претеглят съгласно предвиденото в член 148, параграф 2 от Договора. Председателят не гласува.3. Комисията приема предложените мерки, ако те са в съответствие със становището на комитета.Когато предложените мерки не са в съответствие със становището на комитета или ако не е представено становище, Комисията незабавно внася в Съвета предложение за мерките, които трябва да бъдат предприети. Съветът се произнася с квалифицирано мнозинство.Ако в рамките на три месеца от внасянето на предложението Съветът не се е произнесъл по него, предложените мерки се приемат от Комисията.Член 151. Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, преди 1 януари 1987 г. Те незабавно информират Комисията за това.2. Държавите-членки съобщават на Комисията текстовете на основните разпоредбите от националното законодателство, които приемат в областта, уредена с настоящата директива.Член 16Адресати на настоящата директива са държавите-членки.Съставено в Брюксел на 7 март 1985 година.За СъветаПредседателA. Biondi[1] ОВ С 258, 27.9.1983 г., стр. 3.[2] ОВ С 337, 17.12.1984 г., стр. 434.[3] ОВ С 206, 6.8.1984 г., стр. 1.[4] ОВ С 112, 20.12.1973 г., стр. 1.[5] ОВ С 139, 13.6.1977 г., стр. 1.[6] ОВ С 46, 17.2.1983 г., стр. 1.--------------------------------------------------19850307ПРИЛОЖЕНИЕ IПРЕДЕЛНО ДОПУСТИМА СТОЙНОСТ НА АЗОТЕН ДИОКСИД(Пределно допустимата стойност се изразява в μg/m3. Обемът трябва да се уеднаквява при следните температурни условия и налягане: 293o К и 101,3 кРа)Референтен период [1] | Пределно допустима стойност за азотен диоксид |Година | 200 |98-и перцентил, изчислен върху средните стойности за един час или за период, по-малък от един час, регистрирани през годината [2] |[1] Годишният референтен период започва на 1 януари от всяка календарна година и свършва на 31 декември.[2] За да се гарантира признаването на изчислението на 98-ия перцентил, 75 % от възможните данни трябва да бъдат налични и, доколкото това е възможно, да бъдат разпределени еднакво през въпросната година по отношение на конкретната измервателна станция.В случаите, когато стойностите, измерени в определени пунктове, не са достъпни през период, надвишаващ 10 дни, изчисленият перцентил трябва да отразява този факт.Изчисляването на 98-ия перцентил на базата на стойностите, регистрирани през годината, се извършва, както следва: 98-ият перцентил трябва да бъде измерен от действително измерените стойности. Измерените стойности се закръгляват до най-близката стойност на μg/m3. Всички стойности се подреждат в растящ ред за всеки пункт:X1 ≤ X2 ≤ X3 ≤ … ≤ Xk ≤ … ≤ X N-1 ≤ XN98-ият перцентил е стойността на компонента с индекс к, където к се извежда от следната формула:к = q × N,където q е равно на 0,98 за 98-ия перцентил и 0,50 за 50-ия перцентил, N е броят на действително измерените стойности. Стойността (q x N) се закръглява до най-близкото цяло число.Когато измервателните прибори не позволяват разчитане на дискретни стойности, а дават само класове от стойности, по-високи от 1 μg/m3, съответната държава-членка може, за изчисляването на перцентила, да използва интерполация, при условие че формулата за интерполация е приета от Комисията и че класовете стойности не са по-големи от 10 μg/m3. Тази временна отмяна е валидна само за приборите, понастоящем инсталирани, за срок, който не надвишава продължителността на живот на приборите и във всички случаи е ограничен до десет години от датата на прилагане на настоящата директива.--------------------------------------------------19850307ПРИЛОЖЕНИЕ IIОРИЕНТИРОВЪЧНИ СТОЙНОСТИ НА АЗОТЕН ДИОКСИД(Пределно допустимата стойност се изразява в μg/m3. Обемът трябва да се уеднаквява при следните температурни условия и налягане: 293° К и 101,3 кРа)Референтен период | Пределно допустима стойност за азотен диоксид |Година | 50 |50-и перцентил, изчислен върху средните стойности за един час или за период, по-малък от един час, регистрирани през годината |135 |98-и перцентил, изчислен върху средните стойности за един час или за период, по-малък от един час, регистрирани през годината |Формулата, дадена в бележка под линия (2) към приложение I, трябва да се използва при изчисляването на тези перцентили, като стойността q е равна на 0,50 за 50-ия перцентил и 0,98 за 98-ия перцентил.--------------------------------------------------19850307ПРИЛОЖЕНИЕ IIIМОНИТОРИНГ НА КОНЦЕНТРАЦИЯТА НА АЗОТЕН ДИОКСИД1. Целта на измерването на концентрацията на NO2 в околната среда е да се оцени индивидуалният риск при експониране на концентрации, надвишаващи пределно допустимите стойности колкото е възможно по-точно; пунктове за измерване трябва да бъдат съответно избрани от държавите-членки, доколкото е възможно измежду пунктове, при които рискът има вероятност да бъде най-голям.Два отделни случая е необходимо да бъдат взети предвид:1.1. зони, подложени предимно на замърсяване от моторни превозни средства и поради това ограничени до околностите на пътища с натоварено движение по пътя;1.2. по-широки зони, в които изхвърлянето на газ от фиксирани източници също допринася значително за замърсяването.2. В случая на точка 1.1. пунктовете за измерване трябва да са подбрани по такъв начин, че:- да обхващат образци от основните видове зони, подложени предимно на замърсяване от моторни превозни средства, и по-специално улици тип "каньон" с натоварено движение по пътя и главни кръстовища;- да бъдат, доколкото е възможно, онези, в които концентрациите на NO2, както е уточнено в параграф 1, има вероятност да са сред най-високите.3. Броят на станциите, които трябва да бъдат създадени за зоните, дефинирани в точка 1.2., трябва да отразява:- площта на замърсената зона;- неравномерното пространствено разпределение на замърсяването.Изборът на пунктове не изключва улица тип "каньон" с натоварено движение по пътя и големи кръстовища, както е дефинирано в параграф 2, ако съществува опасност пределно допустимата стойност да бъде превишена поради значително замърсяване от фиксирани източници на горене.4. Последните показания на уредите трябва да се обработят по такъв начин, че да позволяват изчисляване на средно число за един час или за период, по-малък от един час, в съответствие с разпоредбите на приложение I. С цел да се даде възможност за извършване на проверка, данните трябва да се съхраняват в случаите, когато:- пределно допустимата стойност не е била превишена до изготвянето на следващия периодичен доклад на Комисията, посочен член 8;- пределно допустимата стойност е била превишена до предприемането на мерките, посочени в член 3.--------------------------------------------------19850307ПРИЛОЖЕНИЕ IVРЕФЕРЕНТЕН МЕТОД ЗА АНАЛИЗ, КОЙТО ТРЯБВА ДА БЪДЕ ИЗПОЛЗВАН ЗА ЦЕЛИТЕ НА НАСТОЯЩАТА ДИРЕКТИВАРеферентният метод за анализ, използван за определяне на азотните оксиди, е химико-луминесцентният метод, описан в стандарт ISO DIS 7996.За тези методи езиковите версии, публикувани от ISO, както и всички други версии, сертифицирани от Комисията като съответстващи на тях, се считат за автентични.Когато се използват методи за измерване, следните положения се вземат предвид:1. Предният край на линията за вземане на проба трябва да бъде разположен на отстояние най-малко 0,5 м от сградите, за да се избегне ефектът на екраниране.2. Линията за вземане на проби (тръби и свръзки) трябва да бъде от инертни материали (например стъкло, PTFE, неръждаема стомана), които не променят концентрацията на NO2.3. Линията за вземане на проби между предния край на линията за вземане на проба и инструмента трябва да бъде колкото е възможно по-къса. Времето за преминаване на пробите за газов обем през линията за вземане на проби, не трябва да надвишава 10 сек.4. Предният край на линията за вземане на проби трябва да бъде защитен от дъжд и насекоми. Ако се използва преден филтър, той трябва да бъде подбран и поддържан (редовно почистване), за да сведе до минимум влиянието му върху концентрацията на NO2.5. Кондензацията в линията за вземане на проба трябва да бъде избегната.6. Линията за вземане на проба трябва да бъде редовно почиствана, като се вземат предвид местните условия.7. Вземането на проби не трябва да бъде повлияно от отделянето на газове от инструмента или отделянето на газове от системата за калибриране.8. Вземането на проба в предния край на линията за вземане на проби не трябва да бъде повлияно от съседни инсталации (климатична инсталация или уреди за предаване на данни).9. Всички необходими предпазни мерки трябва да бъдат взети, за да не се допусне варирането на температурата да доведе до значително голям процент от грешки при измерването.10. Инструментите трябва да се калибрират редовно.11. Линията за вземане на проби трябва да бъде херметически затворена и дебитът трябва да бъде редовно контролиран.--------------------------------------------------